ZIGA บวก4%โบรกฯแนะ”ซื้อ”ชี้กำไรปี61พุ่งแรงรับราคาเหล็กฟื้น-ตุน Backlog แน่น เคาะเป้า 4 บ.
ZIGA บวก4%โบรกฯแนะ"ซื้อ"ชี้กำไรปี61พุ่งแรงรับราคาเหล็กฟื้น-ตุน Backlog แน่น เคาะเป้า 4 บ. โดยราคาปิดตลาดวันนี้อยู่ที่ 3.64 บาท บวก 0.16 บาท หรือ 4.60% สูงสุดที่ 3.68 บาท ต่ำสุดที่ 3.52 บาท ด้วยมูลค่าซื้อขาย 87.69 ล้านบาท
28 ก.ย. 2561

ผู้สื่อข่าวรายงานว่า ราคาหุ้น บริษัท ซิก้า อินโนเวชั่น จำกัด (มหาชน) หรือ ZIGA ราคาปิดตลาดวันนี้อยู่ที่ 3.64 บาท บวก 0.16 บาท หรือ 4.60% สูงสุดที่ 3.68 บาท ต่ำสุดที่ 3.52 บาท ด้วยมูลค่าซื้อขาย 87.69 ล้านบาท

 
ด้าน บล. เอเชีย เวลท์ ระบุในบทวิเคราะห์ (19 ก.ย.61) แนะนำ”ซื้อ” ราคาเป้าหมาย 4.00 บาท อิงค่าพีอี เรโช(PER) ปี 2562 ที่ 18.0 เท่า โดยในงวดครึ่งปีแรกปี 61 บริษัทมีกำไรสุทธิ 26 ล้านบาท ลดลง 68% จากช่วงเดียวกันของปีที่แล้ว จึงปรับลดคาดการณ์กำไรสุทธิในปี 2561 ลงอยู่ที่ 116 ล้านบาท จากเดิมที่ 138 ล้านบาท เพื่อให้สอดคล้องกับต้นทุนวัตถุดิบที่สูงในช่วงครึ่งปีแรก
อย่างไรก็ตาม ยังคงมุมมองที่ดีต่อบริษัท ZIGA ในระยะยาว โดยคาดว่าปัญหาเรื่อง Bottleneck จะเริ่มคลีคลายได้แล้วตั้งแต่ช่วงครึ่งปีหลัง และคาดว่ารายได้จะเร่งตัวขึ้นในปี 2562 เป็นต้นไป หลังจากที่บริษัทสามารถขยายการผลิตท่อเหล็กได้ และยังมีรายได้จากการขายโมดูลาร์เข้ามาบ้างหลังจากที่บริษัทได้ข้อสรุปการเจรจากับบริษัท Logistic
ขณะที่ ZIGA รายงานกำไรสุทธิไตรมาส 2/61 ที่ 5 ล้านบาท ลดลง 73% จากช่วงเดียวกันของปีก่อนและ 74% จากไตรมาสที่แล้ว เนื่องจากต้นทุนวัตถุดิบที่เพิ่มขึ้น และรายได้จากการขายเศษวัสดุที่ลดลง
อย่างไรก็ดี บริษัทคาดว่ากำไรสุทธิในช่วงครึ่งปีหลังจะดีขึ้น เนื่องจากราคาเหล็กเริ่มกลับมาฟื้นตัว นอกจากนี้แนวโน้มการบริโภคเหล็กในไทยก็เพิ่มขึ้น ทั้งการก่อสร้างจากภาครัฐและภาคเอกชนที่เพิ่มขึ้น นอกจากนี้บริษัทยังมี Backlog อยู่ราว 150-200 ล้านบาท ซึ่งคาดว่าจะสามารถรับรู้ได้ทั้งหมดภายในปี 2561 นี้
ส่วนในระยะยาว ปัจจุบันบริษัทได้สร้างโรงงานในเฟส 1 แล้ว คาดว่าจะสามารถเพิ่มกำลังการผลิตท่อเหล็กได้เป็น 7.9 หมื่นตันต่อปีในปี 2561 จากเดิมที่สามารถผลิตได้ 6.5 หมื่นตันต่อปีในช่วงปี 2560 และคาดว่าจะเพิ่มเป็น 1.2 แสนตันต่อปีภายหลังจากที่บริษัทก่อสร้างโรงงานใหม่แล้วเสร็จในปี 2562
นอกจากนี้คาดว่ารายได้จากการขายโมดูลาร์จะเริ่มเพิ่มขึ้น โดยปัจจุบันบริษัทได้ทำการเจรจากับบริษัท Logistic แห่งหนึ่งเพื่อใช้โมดูลาร์ในการขยายสาขามากกว่า 1,000 สาขาทั่วประเทศ คาดว่าการเจรจาดังกล่าวจะแล้วเสร็จในปี 2561 นี้ เรายังคงคำแนะนำซื้อ ให้ราคาเป้าหมายที่ 4.00 บาท อิงค่าพีอี เรโช (PER) ปี 2562 ที่ 18 เท่า
ขณะเดียวกัน บริษัทได้ร่วมมือกับ DCC ในการขยายสาขาค้าปลีก (Ziga Outlet) ในพื้นที่ Outlet ของ DCC  ทั่วประเทศไทย โดยปัจจุบันบริษัทได้เปิดไปแล้วจำนวน 1 สาขา ที่ จ.ชลบุรี เมื่อเดือน ก.ย.ที่ผ่านมา และบริษัทมีเป้าหมายที่จะทยอยเปิดสาขาให้ได้ครบ 10  สาขาภายในปีนี้ และจะขยายครอบคลุมทั่วประเทศภายในปี 2562
โดย Ziga Outlet จะช่วยให้บริษัทสามารถเข้าถึงกลุ่มลูกค้าได้โดยตรง สำหรับ Ziga Outlet นั้น จะใช้โมดูลาร์ที่บริษัทผลิตขึ้นเพื่อจัดทำเป็น Showroom แสดงสินค้าของ ZIGA ซึ่งถือว่าเป็นการโฆษณาสินค้าโมดูลาร์ เพื่อที่ว่าอนาคต หากมีลูกค้าที่ต้องการขยายสาขาจำนวนมาก ในเวลาสั้น ๆ จะมองดูโมดูลาร์ของบริษัทเป็นทางเลือกอีกทางหนึ่งในการตัดสินใจซื้อ